Imtella' Frar 1, 2021 - Aġġornata 1 Ta' Frar, 2021 7:00pm Rapport: Keith Demicoli Kellha tkun tfittxija għall-għarrieda kontra d-droga qrib Villa San Giovanni fejn hemm il-port ewlieni għal vjaġġi minn Reggio Calabria għal Sqallija. Fi tfittxija fil-vann li Malti ta' 68 sena kien qed isuq fi triqtu lejn Malta, l-uffiċjali tal-Guardia di Finanza sabu moħbija f'diviżorju falz wara l-kabina madwar 34 kaxxa li fihom kien hemm mal-elf għasfur protett tal-għana fosthom griedel, ekri, ġojjieni u vrieden. L-għasafar li kienu f'kundizzjoni ta' saħħa tajba nħelsu fl-ambjent naturali bl-għajnuna ta' assoċjazzjoni tal-annimali waqt li l-għasafar li dehru f'kundizzjoni dgħajfa, ittieħdu għall-kura. L-awtoritajiet Taljani arrestaw lill-Malti Albert Satariano li mistenni jaffaċċja akkużi ta' moħqrija tal-anninali kif ukoll pussess u traffikar ta' tajr protett. L-uffiċjali ssekwestrawlu wkoll il-vann li fih instabu l-għasafar u madwar elfejn ewro fi flus kontanti. Satariano mhux isem ġdid għat-traffikar tal-għasafar tal-għana mill-Italja tant li fl-2016 kien issemma f'konverżjonijiet irrekordjati mill-forzi tal-ordni. F'Diċembru tal-2018, Qorti fir-reġjun ta' Calabria sabet tmien persuni ħatja ta' traffikar tal-għasafar u ġew ikkundannati total ta' 20 sena ħabs bejniethom. Satariano kien ċaħad li kien involut f'dan iċ-ċirku u qatt ma kien tressaq il-Qorti . 'L-agħar sena għall-kaċċa illegali' – Birdlife Malta